B4-1203/95

Päätöslauselma Euroopan unionin yleisen talousarvion toteuttamisesta varainhoitovuonna 1995

Euroopan parlamentti, joka

- ottaa huomioon Euroopan unionin talousarvion toteutuksesta 31. toukokuuta 1995 mennessä koskevaan kertomukseen (SEC(95)1048) sisältyneet tiedot sekä kaikkien talousarvion alamomenttien toteuttamisluvut 31. elokuuta 1995 asti,

- ottaa huomioon komission vastauksen talousarvion valvontavaliokunnan kyselyyn Euroopan unionin varainhoitovuoden 1995 talousarvion toteuttamisesta,

- ottaa huomioon seuraavat päätöslauselmansa:

. 24. maaliskuuta 1994 vuoden 1995 talousarvion suuntaviivoista - pääluokka III (komissio) ((EYVL C 114, 25.4.1994, s. 31)),

. 27. lokakuuta 1994 varainhoitovuoden 1995 yleisestä talousarvioesityksestä - pääluokka III (komissio) ((EYVL C 323, 21.11.1994, s. 125)) ja

. 15. joulukuuta 1994 varainhoitovuoden 1995 yleisestä talousarvioesityksestä - pääluokka III (komissio) ((EYVL C 18, 23.1.1995, s. 145)) neuvoston muutoksin,

1. Pahoittelee tämän vuoden talousarvion tähänastista alhaista toteuttamistasoa, joka jatkaa aiempina vuosina havaittua suuntausta; muistuttaa tältä osin tilintarkastustuomioistuimen arvostelusta, jonka mukaan talousarvion toteutus keskittyy liiaksi varainhoitovuoden loppuun; katsoo, että koulutus- ja nuorisoalalla vuonna 1995 käynnistetyt uudet ohjelmat sekä neljännen tutkimuksen puiteohjelman käynnistäminen voivat vain osaksi selittää ja oikeuttaa tämän tilanteen;

2. Hylkää komission valikoivan asenteen, joka pyrkii kytkemään tiettyjen nimikkeiden täyden toteuttamisen oikeudellisen perustan olemassaoloon EY:n perustamissopimuksen 205 artiklan vastaisesti; odottaa komission esittävän täydellisen selvityksen asenteestaan sekä toteuttamaan kaikki talousarvion nimikkeet tavalla, joka on yhteensopiva edellä tarkoitetun säännöksen kanssa;

3. Kehottaa omia valiokuntiaan valvomaan niiden toimivallan piiriin kuuluvien nimikkeiden toteuttamista tarkoin, jotta unionin varainkäytön tehokkuutta voidaan parantaa;

4. Kehottaa komissiota varmistamaan, että kansalaisjärjestöjen tuet maksetaan säännöllisesti ja ajoissa, ja samalla kiinnittämään asianmukaista huomiota varainkäytön valvontaan;

5. Pahoittelee maatalousmenoista esitettävien arvioiden jatkuvaa epätarkkuutta, jonka suhteen ei ole havaittavissa edistyksen merkkejä komission toistuvista vakuutteluista huolimatta;

6. Pitää tarpeellisena, että kuluvan varainhoitovuoden aikana asetetaan riittävästi varoja rahoittamaan väliaikaisia toimia niillä unionin alueilla, joihin unionin ja Marokon välisten kalastusneuvottelujen umpikuja vakavimmin vaikuttaa;

7. Ilmaisee tässä suhteessa syvän huolestuneisuutensa alamomentin B2-1400 (PESCA) heikosta toteuttamisesta, sillä sen tarkoituksena on mahdollistaa kalastusalan toiminnan monipuolistaminen sekä alan työntekijöiden uudelleenkoulutus;

8. Toteaa huolestuneena, että 31. toukokuuta 1995 vuosien 1989 - 1993 rakennerahastojen maksumäärärahoja on nostamatta noin 5 miljardin ecun edestä ja ne mitätöityvät, jos niitä ei ole käytetty kuluvan vuoden loppuun mennessä; kehottaa komissiota siksi toteuttamaan kaikki aiheelliset toimenpiteet, mukaan luettuna jäsenvaltioiden tekninen avustaminen, jotta saavutetaan tämän määrän täysi toteutus ennen vuoden 1995 loppua;

9. Pahoittelee suuresti sitä, että on todennäköistä, että vuoden 1994 tavoin myös vuoden 1995 rakennerahastoille osoitettujen määrärahojen käyttö jää vajavaiseksi;

10. Panee merkille yhteisön eri aloitteiden toteuttamisen välillä vallitsevat huomattavat erot: ADAPT (alamomentti B2-1423) ja RESIDER II (alamomentti B2- 1431) ovat jo ylittäneet omat maksusitoumusmäärärahansa, kun taas erityisesti aloitteiden NOW (alamomentti B2-1420), HORIZON (alamomentti B2-1421) ja YOUTHSTART (alamomentti B2-1422) hyödyntämisaste on ollut valitettavan alhainen sekä maksusitoumus- että maksumäärärahojen osalta; pyytää komissiota täten noudattamaan parlamentin selvästi ilmaistua poliittista tahtoa, joka koskee yhteisön aloitteiden tasapainoista toteuttamista;

11. Vaatii uudelleen komissiota varmistamaan, että ympäristö- ja kuljetusalat hyötyvät yhtäläisesti koheesiorahaston määrärahoista kaikissa kyseisissä jäsenvaltioissa;

12. Pahoittelee sitä, että parlamentin avainaloina pitämien Euroopan laajuisten verkkojen toteuttaminen on vakavasti viivästynyt syistä, jotka liittyvät tarvittavien oikeudellisten perustojen vahvistamiseen;

13. Pahoittelee suuresti neuvoston haluttomuutta ryhtyä uuteen köyhyyttä torjuvaan ohjelmaan (alamomentti B3-4103) ja panee merkille komission aikomuksen olla käyttämättä tähän ohjelmaan vuoden 1995 talousarviossa osoitettuja määrärahoja; pyytää komissiota rahoittamaan tämän alan kokeiluhankkeita, joilla varmistetaan ohjelman jatkuvuus vuonna 1996;

14. Ei voi hyväksyä sitä, että talousarviossa nimikkeisiin B3-101 (nuorten Eurooppa) ja B3-1021 (Leonardo da Vinci) sisältyvien määrärahojen käyttö on viivästynyt näiden ohjelmien hoitoon osallistuvien «ohjelmakomiteoiden» (komitologia) kokousten vuoksi;

15. Pyytää komissiota ilmoittamaan parlamentille toimista, joita on toteutettu momentin B4-320 (LIFE) osalta, ja ilmoittamaan erityisesti, missä suhteessa määrärahoja on käytetty hallinnollisiin menoihin;

16. Toteaa huolestuneena, että vaihtoehtoisen energian alalla toteutettaville hankkeille budjettikohdassa B6-7151 (puhtaamman ja tehokkaamman tuotannon ja käytön energiateknologiat) osoitettavat varat eivät vastaa sitä, minkä Euroopan parlamentti on hyväksynyt kyseistä ohjelmaa koskevassa päätöksessään; aikoo tutkia tämän eroavaisuuden syitä ja ryhtyä tarvittaviin toimiin varmistaakseen, että yhteisön tämän alan politiikkaa kunnioitetaan;

17. Panee huolestuneena merkille sen, että kolmansille maille annettavaan humanitaariseen apuun liittyvän alamomentin B7-216 maksusitoumusmäärärahat olivat hyödyntämättä (elokuun lopussa 0 %), ja sen, että myös maksumäärärahojen hyödyntäminen on laskenut (13,29 % verrattuna 23,95 %:iin); tämä on ristiriidassa tällaisen toiminnan laajan tarpeen kanssa, kuten komission 31. päivään toukokuuta 1995 asti ulottuvassa kertomuksessa todetaan; pyytää komissiolta selvitystä tästä ilmeisestä ristiriidasta;

18. Panee erityisen huolestuneena merkille, että Välimeren alueen kolmansien maiden kanssa tehtävän yhteistyön rahoittamiseen tarkoitettujen talousarvion alamomenttien toteuttaminen on hidasta, MEDA-budjettikohdan tulossa olevaa kasvua silmällä pitäen; pyytää komissiota varmistamaan erityisesti, että MEDAn toteuttamiseen käytettävät hallinnolliset rakenteet ovat riittävän joustavat ja hajautetut, jotta ne mahdollistavat varojen nopean ja tehokkaan maksamisen;

19. Kiinnittää erityisen suurta huomiota Israelin ja PLO:n väliseen rauhansopimukseen liittyvän avun sujuvaan rahoittamiseen; pyytää uudelleen komissiota varmistamaan, että apu päätyy lopullisille vastaanottajille ilman viivytyksiä;

20. Kehottaa komissiota Phare- ja Tacis-ohjelmien hoidossa saavutetuista sisäisten hallintomenettelyjen parannuksista huolimatta parantamaan niiden toteuttamisastetta erityisesti momentin B7-620 (tekninen yhteistyö entisen Neuvostoliiton itsenäisten valtioiden kanssa) osalta;

21. Pyytää komissiota tekemään parlamentille selkoa ympäristöhankkeisiin ja erityisesti RBMK-reaktoreiden (Tshernobyl) sulkemiseen osoitettujen vähintään 100 miljoonan ecun käytöstä momentin B7-600 (tuki Keski- ja Itä-Euroopan maiden taloudelliseen rakenteiden uudistamiseen) selvitysosassa esitetyllä tavalla; panee tältä osin huolestuneena merkille alamomentin B7-634 (yhteistyö Keski- ja Itä-Euroopan maiden ja entisen Neuvostoliiton itsenäisten valtioiden kanssa ydinturvallisuuden alalla) määrärahojen vähäisen hyödyntämisen ja pyytää komissiota esittämään riittävät tiedot sen toteuttamisesta;

22. Toistaa painottavansa Etelä-Afrikan ja yleensä eteläisen Afrikan kehityksen tukemista ja pyytää komissiota varmistamaan kyseisten alamomenttien (B7-5070 ja B7-5071) määrärahojen hyödyntämisen parhaalla mahdollisella tavalla;

23. Vaatii, että yhteisen ulko- ja turvallisuuspolitiikan piiriin kuluvista toimista aiheutuvat kulut rahoitetaan talousarvion alaluokan B8 ja siihen liittyvien varausten kautta, jotta saadaan selvennettyä tällä alalla tehtävien rahoituspäätösten vastuusuhteita;

24. Pyytää komissiota varmistamaan EU:n Mostarin hallintoa koskevan nimikkeen välittömän toteuttamisen sekä varmistamaan, että tämän toteuttamisen institutionaaliset esteet poistetaan;

25. Kehottaa puhemiestään välittämään tämän päätöslauselman neuvostolle ja komissiolle.